[Video] Identiese tweelinge se moltrein-poetsDie tweelinge op die moltrein (Foto: Arin Sang-urai , Improveverywhere) Vier stelle tweelinge het pendelaars op ŉ moltrein in New York ŉ tydreisigerspoets gebak. ŉ Man klim op die trein en kondig aan dat hy geld insamel om sy tydreisigersmasjien te bou. Sy “toekomstige self” klim dan by die volgende stasie op en ontmoedig alle passasiers om vir hom geld te gee. Nóg “tydreisigers” klim in en verras die verskeie pendelaars wat die petalje sit en aanskou. Dit is die derde projek met identiese tweelinge. Altesaam 15 stelle tweelinge het in 2008 op ŉ moltrein geklim en oorkant mekaar gaan sit om ŉ tipe “mense-spieëlbeeld” te vorm. Hulle het dan gekyk hoe lank dit ander reisigers vat om te sien dat dit ŉ klomp tweelinge is. In 2013 het twee stelle tweelinge ŉ Back to the Future-poets gebak. Die moltrein-poets het al in Maart 2016 plaasgevind, maar die video doen nou weer die ronde op sosiale media.